
PARLAMENTUL ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

Nr. 31/428 

	Comisia pentru apărare, ordine  publică şi siguranţă naţională
 Nr. 32/212 
Pl x 195/2009

27.04.2009


BIROUL PERMANENT

AL

CAMEREI DEPUTAŢILOR

           
Vă înaintăm, alăturat, RAPORTUL COMUN asupra propunerii legislative pentru modificarea şi completarea Legii nr. 550/2004 privind organizarea şi funcţionarea Jandarmeriei Române şi a Legii nr. 364 privind organizarea şi funcţionarea poliţiei judiciare, trimisă spre dezbatere în fond, Comisiei juridice, de disciplină şi imunităţi şi Comisiei  pentru apărare, ordine publică şi siguranţă naţională, cu adresa nr. Pl x- 195  din 22 aprilie 2009, înregistrată sub nr.31/428 din 23 aprilie 2009, respectiv, sub nr. 32/212 din 06 aprilie 2009. 
            
În raport de obiectul şi conţinutul său, propunerea legislativă face parte din categoria legilor organice.
        PREŞEDINTE                                   PREŞEDINTE                                                                                                                                                                                                            

                     Daniel Buda                                    Costică Canacheu

                                                                                                                     Pl – x 195/2009

RAPORT  COMUN 
asupra propunerii legislative pentru modificarea şi completarea Legii nr. 550/2004 privind organizarea şi funcţionarea Jandarmeriei Române şi a Legii nr. 364 privind organizarea şi funcţionarea poliţiei judiciare
În conformitate cu prevederile art. 95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru apărare, ordine publică şi siguranţă naţională au fost sesizate spre dezbatere, în fond, cu propunerea legislativă pentru modificarea şi completarea Legii nr. 550/2004 privind organizarea şi funcţionarea Jandarmeriei Române şi a Legii nr. 364 privind organizarea şi funcţionarea poliţiei judiciare, trimisă cu adresa nr. Pl-x 195  din 6 aprilie 2009 şi înregistrată cu nr.31/428 din 07.04.2009 şi, respectiv, sub nr. 32/212 din 6 aprilie 2009.


Potrivit prevederilor art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este  prima Cameră sesizată.


Consiliul Legislativ, prin avizul nr. 266/31.03.2009, a avizat favorabil  propunerea legislativă, cu observaţii şi propuneri.  



Guvernul, prin punctul de vedere transmis cu adresa nr. 2847/DRP din 21.04.2009, nu susţine adoptarea acestei iniţiative legislative.  În punctul de vedere se precizează faptul că în conformitate cu dispoziţiile art. 207 din Codul de procedură penală, republicat, cu modificările şi completările ulterioare, nu este atribuită calitatea de organ de cercetare penală specială lucrătorilor Jandarmeriei Române, aceştia având atribuţii de menţinere şi restabilire a ordinii publice, fiind abilitaţi în subsidiar să efectueze acte necesare începerii urmăririi penale în cazul infracţiunilor constatate în timpul executării misiunilor specifice. De asemenea, demersul legislativ vizând acordarea de competenţe de cercetare penală personalului din cadrul Jandarmeriei Române contravine concepţiei generale de specializare a competenţelor autorităţilor publice din România abilitate să vegheze la respectarea legii.



Comisia pentru administraţie publică, amenajarea teritoriului şi echilibru ecologic a transmis un aviz cu nr. 26/380 din 15 aprilie 2009 prin care avizează negativ iniţiativa legislativă.


Comisia pentru muncă şi protecţie socială a avizat negativ propunerea legislativă, cu avizul nr.27/272 din 22 aprilie 2009.  
Propunerea legislativă are ca obiect de reglementare  modificarea Legii nr. 364/2004 privind organizarea şi funcţionarea poliţiei judiciare, cu modificările ulterioare, în sensul ca din structurile acestei instituţii să poată face parte şi jandarmii, precum şi a Legii nr. 550/2004 privind organizarea şi funcţionarea Jandarmeriei Române, în sensul redefinirii statutului acesteia, din instituţie specializată a statului, cu statut militar, componentă a Ministerului Administraţiei şi Internelor, în forţă de poliţie a statului, cu statut militar, care să aibă, printre atribuţii şi pe cea de efectuare a cercetării penale pentru infracţiunile constatate.


În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru apărare, ordine publică şi siguranţă naţională juridice, au examinat propunerea legislativă mai sus menţionată în şedinţa din 15 aprilie 2009, iar membrii Comisiei juridice, de disciplină şi imunităţi au examinat iniţiativa legislativă în şedinţa din 27 aprilie 2009. La lucrările Comisiei juridice, de disciplină şi imunităţi a participat, în calitate de invitat, din partea Ministerului Administraţiei şi Internelor, domnul Marin Pătuleanu, consilier al secretarului de stat.
În urma dezbaterilor, membrii celor două Comisii, au luat act de faptul că, modificarea propusă la art. I pct. 1 pentru alin (1) al art. 1, ce constă în înlocuirea sintagmei “ instituţie specializată a statului “ cu sintagma “este  forţă de poliţie a statului”, nu este consacrată nici la nivel constituţional, nici la nivelul legii, cu atât mai mult cu cât Poliţia Română nu este definită prin Legea nr.. 218/2002 ca fiind o forţă de poliţie, ci instituţie specializată  a statului. De asemenea, s-a constatat că  potrivit prevederilor art. 214 alin 1 li.c) din Codul de procedură penală, ofiţerii şi subofiţerii din cadrul Jandarmeriei Române sunt organe de constatare pentru infracţiunile constatate pe timpul misiunilor specifice. Faptul că Jandarmeria Română are anumite atribuţii strict determinate de lege în cadrul actelor premergătoare procesului penal nu poate duce la concluzia că această structură este parte a poliţiei. De aceeea, rolurile celor două instituţii, prin prisma atribuţiilor specifice pe care le deţin, sunt complementare, o suprapunere a compeztenţelor acestora fiind nejustificată.
Având în vedere cele constatate, membrii celor două comisii au hotărât, cu unanimitate de voturi, să propună plenului Camerei Deputaţilor un Raport de respingere a propunerii legislative pentru modificarea şi completarea Legii nr. 550/2004 privind organizarea şi funcţionarea Jandarmeriei Române şi a Legii nr. 364 privind organizarea şi funcţionarea poliţiei judiciare.  
     La dezbateri au fost prezenţi, din totalul de 24 membri ai Comisiei juridice, de disciplină şi imunităţi, 15 deputaţi, iar din totalul de 24 de deputaţi ai Comisiei pentru apărare, ordine publică şi siguranţă naţională, au fost prezenţi 18 deputaţi. 

     În raport cu obiectul şi conţinutul reglementării, propunerea legislativă face parte din categoria legilor organice.
   PREŞEDINTE ,                                   PREŞEDINTE,

Daniel BUDA                                     Costică CANACHE
SECRETAR,                                          SECRETAR,

          Gabriel ANDRONACHE                           Eugen BĂDĂLAN
Consilier                                                                                     Consilier

Paul Şerban                                                                                dr. George Cucu

